НАРЕДБА

ЗА УСЛОВИЯТА И РЕДА ЗА ИЗВЪРШВАНЕ НА ТЪРГОВСКА ДЕЙНОСТ НА ТЕРИТОРИЯТА НА ОБЩИНА ТУТРАКАН
Приета с решение № 195 по Протокол № 17/02. 10. 2008г.
Глава първа

ОБЩИ ПОЛОЖЕНИЯ

Чл.1./1/  С тази наредба се уреждат условията и реда за извършване на търговска дейност на територията на община Тутракан.


/2/ С наредбата се въвежда вписване в информационни масиви на следните обекти, извършващи търговска дейност:

1. обекти за търговия с хранителни и нехранителни стоки;

2. заведения за хранене и развлечения;

3. складове;

4. средства за подслон и места за настаняване;

5. работилници;

6. обекти за услуги;

7. бензиностанции и газстанции;

8. игрални зали за хазартни игри;
9. компютърни и интернет зали.
Чл.2. Търговски обекти по чл.1 могат да се разкриват и стопанисват от всички физически и юридически лица, надлежно регистрирани според съществуващото законодателство и от физически лица, производители на селскостопанска продукция. 


Глава втора

ИЗВЪРШВАНЕ НА ТЪРГОВСКА ДЕЙНОСТ В СТАЦИОНАРНИ ОБЕКТИ НА ТЕРИТОРИЯТА НА ОБЩИНА ТУТРАКАН
РАЗДЕЛ I – РЕД И УСЛОВИЯ ЗА ВПИСВАНЕ В ИНФОРМАЦИОНЕН МАСИВ „СТАЦИОНАРНИ ТЪРГОВСКИ ОБЕКТИ”
Чл.3. /1/ Информационният масив „Стационарни търговски обекти” се изгражда и поддържа от общинска администрация и съдържа: 
1. вид и наименование на търговският обект;

2. адрес на обекта;

3. фирма, седалище и адрес на управление ;

4. име на лицето, представляващо търговеца;

5. номер и дата на удостоверението за вписване;

6. работно време на обекта.
/2/ За вписване на търговският обект в информационен масив „Стационарни търговски обекти” търговецът подава заявление по образец в информационният център за услуги на община Тутракан. Към заявлението се прилагат копия от:

1. удостоверението за вписване в търговския регистър или друг документ, удостоверяващ, че лицето има право по силата на друг закон  или друг нормативен акт да извършва стопанска дейност;

2. документ за единен идентификационен код;
3. документ, уреждащ ползването на обекта;
4. удостоверение за регистрация на обекти за търговия с храни, издадено от РИОКОЗ – Силистра; 

5. становище от районна служба „ПБЗН”;
6. документ, удостоверяващ липсата на задължения към община Тутракан.
/3/ За обектите за хазартни игри на територията на общината се прилага и копие от разрешението от Държавната комисия по хазарта, съгласно Закона за хазарта.

/4/ За обекти, в които ще се продават тютюн и тютюневи изделия се представя съответно разрешение за търговия с тютюневи изделия.

          /5/ За обекти, в които ще се продават спиртни напитки се представя документ за платена годишна такса за търговия със спиртни напитки.

          /6/ За обекти, които подлежат на категоризация, се представя временно удостоверение за открита процедура за категоризация.

 /7/ Кметът на общината или упълномощено от него длъжностно лице издава удостоверение и вписва обекта в информационен масив „Стационарни търговски обекти” в 7 /седем/ дневен срок от подаване на заявлението.
/8/ Кметът на общината отказва издаването на удостоверение за вписване на обекта при липса на някои от изброените документи и установени задължения към общината. Отказът задължително е в писмена форма и мотивиран.
/9/ Отказът може да се обжалва по реда на Административно-процесуалния кодекс.

РАЗДЕЛ II – ИЗИСКВАНИЯ ПРИ ИЗВЪРШВАНЕ НА ТЪРГОВСКА ДЕЙНОСТ В СТАЦИОНАРНИТЕ ОБЕКТИ
Чл.4 /1/ Търговецът е длъжен да постави в близост до входа на търговския обект следната информация: 

1. надпис на български език с вида на обекта;

2. фирмата и адреса на управление на търговеца;

3. името и фамилията на лицето, отговорно за обекта;

4. работното време на търговския обект.

          /2/ Търговецът е длъжен да спазва обявеното работно време. 
Чл.5 /1/ Търговецът е длъжен да предлага на потребителя стоки с етикети на български език или и на български език.

          /2/ Етикетът съдържа информация за производителя /вносителя, ако стоката е от внос/, вида на стоката, нейните съществени характеристики, цената, срока на годност и ако е необходимо, указания за употреба.

           /3/ Информацията, съдържаща се в етикета, трябва да е разбираема, достъпна и да не бъде подвеждаща.

           /4/ Търговецът няма право да отстранява или подменя етикетите, маркировките или друга информация, дадена от производителя или вносителя.

           /5/ Когато видът на стоката не позволява поставянето на етикет, търговецът е длъжен да предостави на потребителя данните по чл.5, ал.2 по друг подходящ начин.

Чл.6 В средствата за подслон, местата за настаняване и обектите за услуги търговецът е длъжен да постави на видно място ценоразпис на предлаганите видове услуги.

Чл.7 Лицата, осъществяващи дейност в заведения за хранене и развлечение, са длъжни да съставят ценоразписи /лист-меню с предлагани храни и карт-меню с предлаганите напитки/  със съответните цени и грамаж.

Чл.8 Цените на стоките и услугите трябва да бъдат в български лева с включен ДДС.

Чл.9 Търговецът е длъжен да издава документ за извършена продажба, който да съдържа данни за датата на продажбата, вида на стоката или услугата и цената.

Чл.10 В търговските обекти се съхраняват и при поискване от контролните органи се представят следните документи:

           1. Удостоверение за вписване на обекта в общината;

           2. Разрешението за търговия с тютюневи изделия;

           3. Документ за платена такса за правото да се извършва търговия със спиртни напитки; 

           4. Категорийната символика /за обекти за хранене и развлечение, средства за подслон  и места за настаняване/ включваща удостоверение и табела, съгласно изискванията на Закона за туризма;

Чл.11 Търговецът е длъжен да издава на купувача гаранционна карта, съгласно изискванията на ЗЗП при продажбата на стоки, подлежащи на гаранционно поддържане.

Чл.12 При установено отклонение от стандартизационните документи или изтичане на срока на годност, търговецът е длъжен да спре стоките от продажба и да ги изтегли от пазара. 


Чл. 13  Забранява се :

           1. Сервирането и продажбата на алкохолни напитки и тютюневи изделия на лица до 18 години.

           2. Достъпът на лица до 18 години в зали за хазартни игри.

           3. Пушенето в компютърните и интернет зали и сервирането на алкохолни напитки.

           4. Допускането на лица видимо употребили алкохол или наркотични средства, както и разпространяването на такива в обекти за търговия, заведения за хранене и развлечение, зали за хазартни игри, компютърни и интернет зали.

           5. Продажба на пиротехнически изделия, с изключение на обектите, имащи разрешение от РУ на МВР - Тутракан.

          6. Използване на тротоари, площади, градини и други места общинска собственост за разполагане на стоки и амбалаж около търговските обекти, освен при товаро-разтоварна дейност.

          7. Излагане на стоки от номенклатурата на търговските обекти пред обекта /пред входни врати, витрини/ с рекламна цел. 

          8. Извършването на търговска дейност от лица-производители на плодове и зеленчуци извън територията на специализираните пазари.

          9. Изнасянето на озвучителни уредби пред търговските обекти и озвучаване на пространството около тях под каквато и да е форма.

РАЗДЕЛ III – ИЗИСКВАНИЯ ОТНОСНО РАБОТНОТО ВРЕМЕ НА ОБЕКТИТЕ
Чл.14. /1/ Работното време на обектите се определя от търговеца или упълномощено от него лице.
/2/ Същото следва да бъде съобразено с изискванията  на чл.10 от Наредбата за поддържане и опазване на обществения ред, чистотата и общественото имущество на територията на община Тутракан.

Чл.15. /1/ Нормираното работно време е в следните граници:

1.От 06.00 до 22.00 часа от 1 ноември до 1 април за зимно часово време;

2.От 06.00 до 23.00 часа за периода от 1 април до 1 ноември за лятно часово време. 

/2/ Ненормираното /удължено/ работно време е в часовите граници от 06.00 до 24.00 часа.

/3/ Непрекъснатото работно време е в часовите граници от 06.00 до 06.00 часа :

1. За заведения за хранене и развлечения с капацитет над 50 места и магазини за продажба на хранителни стоки в самостоятелни нежилищни сгради или собствени еднофамилни жилища;

2. Заведения за хранене и развлечения, разположени извън населените места;

3. Заведения за хранене и развлечения, разположени на територията на автогари, пристанищни комплекси, денонощни бензиностанции и газстанции.

/4/ За заведения за хранене и развлечения, разположени в самостоятелни нежилищни сгради или собствени еднофамилни жилища, удължаване на работното време се разрешава до 02.00 часа от утвърденото работно време със заповед на кмета на общината, при следните случаи:

1. За семейни тържества, за национални и професионални празници, срещи и абитуриентски балове;

2. По желание на търговеца за дните петък и събота до 02.00 часа.

/5/ Непрекъснато и удължено работно време на търговските обекти се разрешава със заповед при липсата на констатирани нарушения в предходните 6 (шест) месеца.

Глава трета

ИЗВЪРШВАНЕ НА ТЪРГОВСКА ДЕЙНОСТ НА ОТКРИТО
РАЗДЕЛ І – ОБЩИ УСЛОВИЯ
Чл.16 /1/ Търговска дейност на открито е търговия на дребно на публични места – улици, площади, пазари, панаири и др., извършвана: 

 1. Във и от превозни средства;

 2. На сергии, колички и др.;

            3. Посредством машини-автомати. 
/2/ Местата по ал.1 за извършване на търговска дейност на открито се определят със заповед на кмета на общината.


Чл.17 /1/ Не се разрешава търговия на открито със:

               1. Стоки, които поради този начин на продажба могат да бъдат опасни за здравето;

               2. Лекарства;

               3. Петролни продукти и дериватите им;

               4. Стоки, за които е предвидена забрана в нормативен акт;

               5. Стоки с порнографски характер;

               6. Търговията на открито с алкохолни напитки и тютюневи изделия, с изключение на временни щандове по време на панаири, събори, рекламни кампании и други подобни.
                7. Продажбата на семки по улици, площади, паркове и други обществени места, с изключение на надлежно регистрирали се търговци за този вид търговия, предлагащи ги предварително пакетирани, съгласно санитарните правила за търговия с хранителни продукти;

                8. Извършването на търговска дейност под заслони на автобусни спирки.

РАЗДЕЛ ІІ – РЕД И УСЛОВИЯ ЗА ИЗВЪРШВАНЕ НА ТЪРГОВСКА ДЕЙНОСТ НА ОТКРИТО
Чл.18 /1/ Търговска дейност на открито се извършва от лица, получили разрешение за извършване на такава дейност от кмета на общината.

          /2/ Издадените разрешения се вписват в информационен масив “Търговска дейност на открито”.
Чл.19 /1/ Разрешението за извършване на търговия на открито се издава след подаване на заявление по образец до кмета на община Тутракан.

          /2/ Към заявлението по ал.1 се прилагат копия от следните документи:

1. Удостоверение за вписване в търговския регистър или друг документ, удостоверяващ, че лицето има право по силата на друг закон  или друг нормативен акт да извършва стопанска дейност;

          2.  Документ, удостоверяващ единния идентификационен код;

          3. Удостоверение за наличие или липса на задължения към община Тутракан. 

Чл.20 Разрешението за извършване на търговска дейност на открито се издава в седемдневен срок след представяне на документите по чл.19, ал.2.

Чл.21 Издаденото разрешение се съхранява в оригинал от търговеца и при поискване се представя на контролните органи.

Чл.22 За ползване на място за извършване на търговска дейност на открито търговецът заплаща такса по Закона за местните данъци и такси.

Глава четвърта
КОНТРОЛ 

Чл.23. Контролът по спазване изискванията на настоящата Наредба се осъществява от упълномощени от кмета длъжностни лица, органите на РУ на МВР – гр. Тутракан  и други лица и организации, упълномощени със заповед на кмета на общината.

Чл.24. Контролните органи имат право:

1. на свободен достъп до подлежащите на контрол обекти;

2. да изискват необходимите документи във връзка с осъществявания контрол;

3. да съставят актове при установяване на нарушения по настоящата наредба. 
Глава пета
АДМИНИСТРАТИВНО-НАКАЗАТЕЛНИ РАЗПОРЕДБИ
Чл.25. /1/ При констатирани нарушения на настоящата наредба на виновните лица се налага глоба в размер от 50 до 100 лв., а на едноличните търговци и юридически лица, имуществена санкция в размер от 100 до 200 лв.

/2/ При повторно нарушение на виновните лица се налага глоба в размер от 100 до 200 лв., а на едноличните търговци и юридически лица, имуществена санкция в размер от 200 до 500 лв.

Чл.26. /1/  Актовете за установяване на нарушенията се съставят от длъжностни лица, определени със заповед на кмета на общината и от органите на РУ на МВР-Тутракан;

 /2/ Наказателните постановления се издават от кмета на общината;
 /3/ Установяването на нарушенията, издаването, обжалването и изпълнението на  наказателните постановления се извършва по реда на ЗАНН.

Глава шеста
ПРЕХОДНИ И ЗАКЛЮЧИТЕЛНИ РАЗПОРЕДБИ
§1. Настоящата Наредба се издава на основание чл.21, ал.2 от Закона за местното самоуправление и местната администрация и във връзка с:

1. § 4 от Преходните и заключителни разпоредби на Закон за ограничаване на административното регулиране и административен контрол върху стопанската дейност.

2. Чл.191, ал.3 от Закона за защита на потребителите.

3. Чл.60 от Закона за туризма.


4. Глава ІІІ, Раздел ІІ от Закона за местните данъци и такси.

5. Чл.30 от Закона за тютюна и тютюневите изделия.
6. Чл. 8 от Закона за нормативните актове


§2. Настоящата наредба отменя Наредбата за извършване на търговска дейност и услуги на територията на Община Тутракан, приета с Решение № 92 от 30.04.2004г., изменена и допълнена с Решение №233/26.05.2005г. и Решение №291/27.10.2005г. на Общински съвет Тутракан .

§3. Търговските обекти, регистрирани по реда на отменената с §2 Наредба се вписват служебно в съответния информационен масив, за което търговците не подават заявление. 

§4. Изпълнението на наредбата се възлага на кмета на общината.
          §5.Настоящата Наредба за условията и реда за извършване на търговска дейност на територията на Община Тутракан е приета от Общински съвет - Тутракан с Решение № 195 по Протокол № 17/ 02. 10. 2008 г.
